

Magyarország nagykövetsége

Zágráb

**Heti gazdasági figyelő - HORVÁTORSZÁG**

1. **VÁLLALATI HÍREK**

**Agrokor körüli hírek**

Június 27-én Darko Horvát gazdasági és vállalkozásügyi miniszter és Fabris Perusko, az Agrokor rendkívüli biztosa beszámoltak az Agrokor üzletviteléről a Szábor Gazdasági Bizottságának. A miniszter elmondta, hogy az un. „lex Agrokor” meghozatala megakadályozta a gazdasági katasztrófát, továbbá 27 EU tagállam elfogadta június 26-án a törvény rendelkezéseinek alkalmazását az Agrokor vagyonával kapcsolatos ügyekben bármelyik EU tagállamban. A rendkívüli biztos bemutatta a Bizottságnak a több ezer oldalas megállapodás főbb elemeit (*lásd: 1909/ZGB/2018 sz. Scripta*).

**Egyéb vállalati hírek**

Oleg Butkovic tengerügyi, közlekedési és infrastruktúráért felelős miniszter bejelentette, hogy várhatóan július közepén megkezdődnek a Peljesac-híd építésének mintegy két hónapra tervezett előkészítő munkálatai: konténerek, daruk és egyéb gépezet helyszínre történő leszállítása. Szeptemberben kezdődne le a tengerszint alatti építés. A kínai China Road and Bridge Corporation konzorciummal kötött szerződés szerint az építés időtartama 36 hónap.

2018. június 27-én az INA Közgyűlése döntést hozott a 2017. évre vonatkozó nyereségfizetésről és a részvényenkénti osztalék összegéről (81,20 HRK/részvény). A MOL-nak (az INA részvények 49,08 százalékos tulajdonosa) 398,5 M HRK (54,5 M EUR), a horvát államnak (az INA részvények 44,84 százalékos tulajdonosa) 364,1 M HRK (48,87 M EUR), a többi részvényesnek pedig 50,4 M HRK (6,77 M EUR) összegű osztalékot fizetett ki legkésőbb július 27-ig.

1. **GAZDASÁGI HÍREK**

Marko Pavic, munkaügyi és nyugdíjrendszerért felelős miniszter bejelentette a horvát nyugdíjrendszer változásait, melynek alkalmazása 2019. január 1-től kezdődne. A reform szerint az 1962. után születettek 65 éves kortól (2027-ben), az 1964. után születettek pedig 67 éves kortól (2031-ben) mehetnének rendes nyugdíjba. Mindkét korhatár egyaránt vonatkozik a nőkre és a férfiakra. Ezzel növelni kívánják a foglalkoztatottak továbbmaradását a munkapiacon, mivel Horvátországban a nyugdíjasok/munkában lévő személyek aránya kedvezőtlen: 1/1,23. Az átlagnyugdíj jelenleg 2.617 HRK (350 EUR) és az átlagbég 41,86 százalékát teszi ki. Az EU átlaga 58 százalék és a reform egyik célja ehhez közelíteni a horvát átlagot. A reform végrehajtására öt jogszabály változtatása szükséges, amelyeket a minisztérium szeptemberben nyújt be a kormánynak, időközben pedig folyik a közvita.

1. **MAKROGAZDASÁGI MUTATÓK**

A 2018. áprilisi bruttó átlagbér a jogi személyek esetében **8.420 HRK**-t tett ki, ami nominálisan 6,0, reálisan pedig 4,6 százalékos növekedést jelent a tavalyi év azonos hónapjához képest. A nettó átlagbér **6.220 HRK** volt (nominálisan 5,2, reálisan 3,8 százalékos növekedés a 2017. április hónapjához viszonyítva).

A **2018. május** hónapra vonatkozó munkanélküliségi ráta **9,2 százalék** volt.

1. **KORMÁNYHATÁROZATOK**

**A kormány a 2018. június 27-ei ülésén az alábbi gazdasági vonatkozású határozatokat hozta:**

* Elfogadta a Nyugdíjbiztosításról szóló törvény módosításának végleges javaslatát. A jogszabály célja: jogi keretet adni a nyugdíjbiztosítási rendszer ügyleteinek ellenőrzése és revíziója.
* Az EU jogszabályainak a horvát jogrendbe való beépítése végett elfogadta a következő törvény-javaslatokat, amelyeket benyújtott a parlamentnek megvitatásra és elfogadásra:
1. az Egészségvédelemről szóló törvény javaslatát
2. a Gyógyszerekről szóló törvény javaslatát
3. az egészségipari termékekre vonatkozó (2017/746) és az „in vitro” diagnosztikai egészségipari termékekre vonatkozó (2017/746) EU rendeletek végrehajtásáról szóló törvény javaslatát

**A kormány a 2018. június 27-én megtartott ülésén nem határozott gazdasági, illetve pénzügyi vonatkozású személyügyi előterjesztésben.**